Απόφαση της Επιτροπής

της 31ης Ιουλίου 2001

σχετικά με διαδικασία βάσει του άρθρου 81 της συνθήκης ΕΚ και του άρθρου 53 της συμφωνίας ΕΟΧ

(Υπόθεση αριθ. COMP/37.462 - Identrus)

[κοινοποιηθείσα υπό τον αριθμό Ε(2001) 1850]

(Τα κείμενα στην γερμανική και αγγλική γλώσσα είναι τα μόνα αυθεντικά)

(Κείμενο που παρουσιάζει ενδιαφέρον για τον ΕΟΧ)

(2001/696/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία για τον Ευρωπαϊκό Οικονομικό Χώρο,

τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης(1), όπως τροποποιήθηκε τελευταία από τον κανονισμό (ΕΚ) αριθ. 1216/1999(2), και ιδίως τα άρθρα 2, 6 και 8,

την αίτηση για χορήγηση αρνητικής πιστοποίησης και την κοινοποίηση για τη χορήγηση απαλλαγής που υπεβλήθησαν στις 6 Απριλίου 1999 δυνάμει των άρθρων 2 και 4 του κανονισμού αριθ. 17,

την περίληψη της αίτησης και της κοινοποίησης που δημοσιεύθηκαν σύμφωνα με το άρθρο 19 παράγραφος 3 του κανονισμού αριθ. 17(3),

Κατόπιν διαβούλευσης με τη συμβουλευτική επιτροπή συμπράξεων και δεσποζουσών θέσεων,

Εκτιμώντας τα ακόλουθα:

I. ΕΙΣΑΓΩΓΗ

(1) Στις 6 Απριλίου 1999, η Επιτροπή έλαβε αίτηση για τη χορήγηση αρνητικής πιστοποίησης ή διαζευκτικά κοινοποίηση για τη χορήγηση απαλλαγής μιας σειράς συμφωνιών (οι "κοινοποιηθείσες συμφωνίες"), βάσει του άρθρου 4 του κανονισμού αριθ. 17, για τη δημιουργία ενός δικτύου χρηματοπιστωτικών ιδρυμάτων που θα ενεργούν ως αρχές πιστοποίησης(4) για τη διενέργεια διασφαλισμένων συναλλαγών ηλεκτρονικού εμπορίου, αρχικά μόνο στο πλαίσιο υπηρεσιών που παρέχονται από επιχειρήσεις σε επιχειρήσεις (business-to-business ή Β2Β).

(2) Τα κοινοποιούντα μέρη είναι η ABN-AMRO Services Company, Inc., η ΒΑ Interactive Service Holdings, Inc., η Barclays Electronic Commerce Holdings, Inc., 77 Bayerische Hypo- und Vereinsbank AG, η Chase Manhattan Bank, η Citibank Strategic Technology, Inc., η Deutsche Bank AG και η Pyramid Ventures, Inc. (τα "μέρη").

(3) Για τη δημιουργία και τη διαχείριση του δικτύου, τα μέρη ίδρυσαν κοινή επιχείρηση, την Identrus, LLC (εφεξής "Identrus"). H Identrus συστάθηκε το Μάρτιο του 1999 με σύμβαση εταιρείας περιορισμένης ευθύνης (εφεξής "συμφωνία LLC") και διέπεται από τη νομοθεσία της Πολιτείας του Delaware των ΗΠΑ. Το αρχικό κεφάλαιο της Identrus καλύφθηκε ισομερώς από τα μέρη. Η Identrus θα παρέχει και θα διαχειρίζεται την αναγκαία υποδομή για την οργάνωση ενός παγκόσμιου διαλειτουργικού δικτύου χρηματοπιστωτικών ιδρυμάτων, μέσω του οποίου θα παρέχονται υπηρεσίες πιστοποίησης των συναλλαγών (σύστημα "Identrus").

(4) Εκτός από τα κοινοποιούντα μέρη, θα υπάρχει ένας περιορισμένος αριθμός και άλλων μετόχων της Identrus(5). Κανένας μεμονωμένος μέτοχος δεν θα έχει τον έλεγχο της Identrus. Στο σύστημα Identrus θα μπορούν να συμμετέχουν χρηματοπιστωτικά ιδρύματα από όλο τον κόσμο (εφεξής "οι συμμετέχοντες"). Οι συμμετέχοντες δεν είναι απαραίτητο να είναι μέτοχοι της Identrus, αλλά όλοι οι μέτοχοι είναι συμμετέχοντες. Οι συμμετέχοντες θα ανταγωνίζονται μεταξύ τους στις σχετικές αγορές που περιγράφονται στις αιτιολογικές σκέψεις 29 έως 34.

II. ΤΑ ΜΕΡΗ

(5) Οι όμιλοι επιχειρήσεων στους οποίους ανήκουν τα μέρη στις κοινοποιηθείσες συμφωνίες είναι οι εξής: η ABN AMRO Services Company, Inc., είναι εταιρεία εγκατεστημένη στο Illinois. Η τελική της μητρική είναι η ABN AMRO Holding NV, η οποία εδρεύει στις Κάτω Χώρες. Η ΒΑ Interactive Services Holding Company, Inc., είναι εταιρεία εγκατεστημένη στο Delaware. Τελική της μητρική είναι η BankAmerica Corporation, η οποία εδρεύει στις ΗΠΑ. Η Barclays Electronic Commerce Holdings Inc., είναι εταιρεία εγκατεστημένη στο Delaware και έμμεση θυγατρική της Barclays Bank plc, η οποία εδρεύει στο Ηνωμένο Βασίλειο. Η Bayerische Hypo-und Vereinsbank AG ("Hypo Vereinsbank") είναι όμιλος χρηματοπιστωτικών επιχειρήσεων που δημιουργήθηκε μετά τη συγχώνευση το 1998 της Bayerische Vereinsbank AG και της Bayerische Hypotheken und Wechsel Bank, AG. Η Chase Manhattan Bank ("Chase") είναι πλήρως ελεγχόμενη θυγατρική της Chase Manhattan Corporation, η οποία εδρεύει στις ΗΠΑ. Η Citibank, NA είναι πλήρως ελεγχόμενη θυγατρική της Citigroup Inc., η οποία εδρεύει στο Delaware. H Deutsche Bank AG, η οποία εδρεύει στη Γερμανία, κατέχει άμεση συμμετοχή στην Identrus. Η Pyramid Ventures, Inc., η οποία εδρεύει στις ΗΠΑ, είναι έμμεση θυγατρική της Bankers Trust New York Corporation η οποία συγχωνεύθηκε με την Deutsche Bank AG μετά την κοινοποίηση.

III. ΤΟ ΚΑΝΟΝΙΣΤΙΚΟ ΠΛΑΙΣΙΟ ΚΑΙ ΤΟ ΠΛΑΙΣΙΟ ΠΟΛΙΤΙΚΗΣ

(6) Η ύπαρξη ενός συνεκτικού και κατάλληλου νομοθετικού πλαισίου αποτελεί βασική προϋπόθεση για την ανάπτυξη του ηλεκτρονικού εμπορίου στην Κοινότητα. Το 1997, η ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών - Μια ευρωπαϊκή πρωτοβουλία στο ηλεκτρονικό εμπόριο(6) - προσδιόρισε σε αδρές γραμμές την πολιτική της Επιτροπής στον εν λόγω τομέα. Έκτοτε, έχει εκδοθεί δέσμη οδηγιών. Συμπεριλαμβάνονται η οδηγία 1999/93/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για τις ηλεκτρονικές υπογραφές(7), η οποία καθορίζει κανόνες σχετικά με τη νομική αναγνώριση των ηλεκτρονικών υπογραφών και τις διαδικασίες πιστοποίησης και η οδηγία 2000/46/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος(8), η οποία προβλέπει ότι ηλεκτρονικό χρήμα μπορεί να εκδοθεί μόνον από εποπτευόμενα ιδρύματα που πληρούν ορισμένες νομικές και χρηαμτοοικνομικές προϋποθέσεις, ώστε να εξασφαλίζεται η τεχνική ασφάλεια. Μείζονα σημασία έχει η οδηγία 2000/31/ΕΚ του Ευρωπαϊκού Κοινοβουλίου και του Συμβουλίου, της 8ης Ιουνίου 2000, για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά(9). Στόχος της είναι να διασφαλίσει ότι οι υπηρεσίες της κοινωνίας της πληροφορίας μπορούν να παρέχονται ελεύθερα σε ολόκληρη την Κοινότητα.

(7) Οι ασφαλείς ηλεκτρονικές πληρωμές ιδιαίτερα έχουν ζωτική σημασία για την ανάπτυξη του ηλεκτρονικού εμπορίου. Σήμερα, δεν υπάρχει ευρέως διαδεδομένος, αποτελεσματικός και ασφαλής τρόπος πραγματοποίησης διασυνοριακών πληροφοριών μέσω του Διαδικτύου, οι δε αντίστοιχοι φορείς της αγοράς δεν έχουν εμπιστοσύνη στην ασφάλεια των πληρωμών αυτών. Το ισχύον νομοθετικό πλαίσιο παρέχει κάποια προστασία στους καταναλωτές, αλλά δεν επαρκεί για την άρση πολλών ανησυχιών συνδεόμενων με τις on-line συναλλαγές στην Κοινότητα. Είναι απαραίτητο να βελτιωθεί η τεχνική ασφάλεια και να δημιουργηθεί ένα νομοθετικό "δίχτυ ασφαλείας".

(8) Όσον αφορά την τεχνική ασφάλεια, η "πρωτοβουλία e-Europe" της Επιτροπής του Δεκεμβρίου 1999(10) προωθεί τη χρησιμοποίηση νέων τεχνολογιών και προβλέπει την περαιτέρω ανάπτυξη των τεχνικών εξακρίβωσης της ταυτότητας και επαλήθευσης της γνησιότητας. Όπως αναγνωρίζεται στην οδηγία 1999/93/ΕΚ, και ιδίως στις αιτιολογικές σκέψεις 4, 5, 10, 21 και 23, βασική προϋπόθεση για την ανάπτυξη του ηλεκτρονικού εμπορίου είναι η ύπαρξη παγκόσμιων υπηρεσιών πιστοποίησης μέσω ανοικτών δικτύων. Η ανάγκη διασφάλισης των συναλλαγών του ηλεκτρονικού εμπορίου προκαλεί την εμφάνιση ορισμένων νέων, αναδυόμενων αγορών για την παροχή ηλεκτρονικών υπηρεσιών διασφάλισης της εμπιστοσύνης στις συναλλαγές. Οι αποτυχίες που απορρέουν από κινδύνους συνδεόμενους με την on-line παροχή χρηματοπιστωτικών υπηρεσιών και υπηρεσιών επαλήθευσης της γνησιότητας μπορούν να δημιουργήσουν σημαντικά νομικά προβλήματα και να πλήξουν σοβαρά τη φήμη των επιχειρήσεων. Οι κίνδυνοι αυτοί δεν είναι νέοι, αλλά η σχετική σημασία τους αυξάνεται λόγω της ολοένα και μεγαλύτερης χρησιμοποίησης της τεχνολογίας.

IV. Η ΠΡΑΞΗ

Α. Σκοπός της πράξης

(9) Ο διακηρυγμένος σκοπός των μερών όσον αφορά την ίδρυση του συστήματος Identrus είναι η προώθηση, λειτουργία και διαχείριση υποδομής για τη διασφάλιση των συναλλαγών ηλεκτρονικού εμπορίου. Η υποδομή αποσκοπεί στο να επιτρέψει στους συμμετέχοντες στο σύστημα να ενεργούν ως μεμονωμένες και ανταγωνιστικές μεταξύ τους αρχές πιστοποίησης.

Το πεδίο δραστηριοτήτων της Identrus

(10) Οι μέτοχοι της Identrus θα παρέχουν την υποδομή (ένα σύστημα επεξεργασίας δεδομένων μέσω ψηφιακών δικτύων) που απαιτείται για να μπορούν τα χρηματοπιστωτικά ιδρύματα που συμμετέχουν στο σύστημα να ενεργούν ως αρχές πιστοποίησης για τη διασφάλιση των συναλλαγών ηλεκτρονικού εμπορίου και να προσφέρουν σχετικές υπηρεσίες στους τελικούς χρήστες των συμμετεχόντων στο σύστημα.

Ο ρόλος των συμμετεχόντων στο σύστημα Identrus

(11) Στο σύστημα Identrus, κάθε συμμετέχων θα εκδίδει πιστοποιητικά με ψηφιακή μορφή τα οποία θα βεβαιώνουν την ταυτότητα των πελατών που πραγματοποιούν ηλεκτρονικές συναλλαγές. Οι συμμετέχοντες θα ενεργούν ως μεμονωμένες και ανταγωνιστικές μεταξύ τους αρχές πιστοποίησης. Τούτο σημαίνει ότι οι εταιρείες που πραγματοποιούν χρηματοοικονομικές πράξεις μπορούν να επιλέξουν ελεύθερα οποιαδήποτε συμμετέχουσα αρχή πιστοποίησης, χωρίς αυτή να είναι απαραίτητα η τράπεζα με την οποία κατά κανόνα πραγματοποιούν συναλλαγές. Οι τεχνικές προδιαγραφές του συστήματος Identrus εξασφαλίζουν τη διαλειτουργικότητα που θα επιτρέπει σε κάθεί συμμετέχοντα να αναπτύσσει ανεξάρτητα τη δική του τεχνολογία. Επιπλέον, κάθε συμμετέχων θα προσφέρει δικές του εφαρμογές, τις οποίες θα έχει αναπτύξει ανεξάρτητα, με βάση τις υπηρεσίες ψηφιακής πιστοποίησης που παρέχονται στο πλαίσιο του συστήματος Identrus, και σε ανταγωνισμό με καθέναν από τους άλλους συμμετέχοντες στο σύστημα. Κάθε συμμετέχων θα καθορίζει ελεύθερα τις τιμές που επιβάλλει στους τελικούς χρήστες για τις υπηρεσίες πιστοποίησης.

Απαιτήσεις σύστασης εγγυήσεων

(12) Κάθε συμμετέχων θα καταθέτει ένα ποσό (ασφάλεια) σε λογαριασμό σε συγκεκριμένο χρηματοπιστωτικό ίδρυμα, το οποίο θα διατηρεί το ποσό αυτό για την ενδεχόμενη εξασφάλιση των τρίτων στους οποίους έχουν δοθεί οι εν λόγω εγγυήσεις. Οι κανόνες λειτουργίας που εφαρμόζονται στο σύστημα Identrus ορίζουν τις απαιτήσεις που εφαρμόζονται σε κάθε συμμετέχοντα όσον αφορά τη σύσταση των ασφαλειών, περιλαμβανομένων των ποσών που πρέπει να κατατίθενται, της συχνότητας με την οποία πρέπει να υπολογίζονται οι απαιτούμενες ασφάλειες και οι υποχρεώσεις των συμμετεχόντων, καθώς και της χρονικής στιγμής στην οποία θα ζητείται η κατάθεση της ασφάλειας.

Αποφυγή των διακρίσεων

(13) Το επιχειρηματικό σχέδιο των μερών προβλέπει ότι στο σύστημα Identrus θα προσχωρήσουν περίπου 300 τράπεζες από όλο τον κόσμο. Επιπλέον, όλοι οι συμμετέχοντες, ανεξάρτητα από το εάν είναι μέτοχοι ή όχι, υπόκεινται στους κανόνες και στα πρότυπα του συστήματος Identrus.

(14) Το πλέον σημαντικό κριτήριο για τη συμμετοχή τρίτων (δραστηριοποιούμενων στον τομέα της παροχής χρηματοπιστωτικών υπηρεσιών) στο κεφάλαιο της Identrus είναι η συμμόρφωση με ορισμένες κεφαλαιακές απαιτήσεις που ορίζονται από την Επιτροπή της Βασιλείας για την τραπεζική εποπτεία και τις εποπτικές πρακτικές, καθώς και η συμμόρφωση με ορισμένες χρηματοοικονομικές απαιτήσεις.

Β. Συμμετοχή στο σύστημα

(15) Τα ενδιαφερόμενα χρηματοπιστωτικά ιδρύματα μπορούν να προσχωρήσουν στο σύστημα είτε ως "συμμετέχοντες στο πρώτο επίπεδο" είτε ως "συμμετέχοντες στο δεύτερο επίπεδο". Οι συμμετέχοντες στο πρώτο επίπεδο θα μπορούν να εκδίδουν πιστοποιητικά στους τελικούς χρήστες και στους συμμετέχοντες στο δεύτερο επίπεδο. Οι συμμετέχοντες στο δεύτερο επίπεδο θα μπορούν μόνο να εκδίδουν πιστοποιητικά κατευθείαν στους τελικούς χρήστες. Ως προς τις άλλες πτυχές, οι δύο κατηγορίες συμμετεχόντων θα ασκούν τις ίδιες λειτουργίες στο σύστημα και θα ανταγωνίζονται επομένως μεταξύ τους για την προσέλκυση τελικών χρηστών. Κάθε πρόσωπο που υποβάλλει αίτηση για την έκδοση πιστοποιητικού του συστήματος Identrus είναι απόλυτα ελεύθερη να αποταθεί σε συμμετέχοντα είτε στο πρώτο επίπεδο είτε στο δεύτερο επίπεδο.

Συμμετέχοντες στο πρώτο επίπεδο

(16) Μια επιχείρηση θα είναι επιλέξιμη να ενεργεί ως συμμετέχων στο πρώτο επίπεδο εάν ασκεί κατά κύριο λόγο δραστηριότητα παροχής χρηματοπιστωτικών υπηρεσιών, υπόκειται σε κανονιστικές ρυθμίσεις και σε εποπτεία από τις αρμόδιες αρχές και εάν πληροί, μεταξύ άλλων, ορισμένες απαιτήσεις κεφαλαιακής και πιστωτικής επάρκειας.

(17) Το σύστημα Identrus καθαυτό είναι βασική αρχή πιστοποίησης που εκδίδει ψηφιακά πιστοποιητικά στους συμμετέχοντες στο πρώτο επίπεδο, επιτρέποντας έτσι την επιβεβαίωση της ταυτότητας των συμμετεχόντων στο πρώτο επίπεδο. Κατ' αυτόν τον τρόπο οι συμμετέχοντες στο πρώτο επίπεδο μπορούν να ενεργούν ως αρχές πιστοποίησης στο πλαίσιο του συστήματος Identrus και να εκδίδουν ψηφιακά πιστοποιητικά στους εταιρικούς πελάτες τους.

(18) Οι συμμετέχοντες στο πρώτο επίπεδο μπορούν επίσης να ενεργούν ως βασικές αρχές πιστοποίησης για τους συμμετέχοντες στο δεύτερο επίπεδο(11). Οι συμμετέχοντες στο πρώτο επίπεδο πρέπει, συνεπώς, να είναι σε θέση να ανταποκρίνονται εξόχως στις απαιτήσεις των εταιρικών πελατών όσον αφορά την εμπιστοσύνη και τη φήμη.

(19) Οι μέτοχοι της Identrus θα συμμετέχουν στο σύστημα ως συμμετέχοντες στο πρώτο επίπεδο, με τους ίδιους όρους και προϋποθέσεις που θα εφαρμόζονται σε κάθε άλλο τρίτο μέρος που θα ενεργεί συυμμετέχων στο πρώτο επίπεδο.

Συμμετέχοντες στο δεύτερο επίπεδο

(20) Τα κριτήρια επιλεξιμότητας για τη συμμετοχή στο δεύτερο επίπεδο είναι παρόμοια με εκείνα για το πρώτο επίπεδο, αλλά οι κεφαλαιακές και πιστωτικές απαιτήσεις είναι λιγότερο αυστηρές, προκειμένου να επιτραπεί σε μικρότερες εταιρείες να συμμετέχουν στο σύστημα Identrus. Εφόσον πληρούνται οι αντίστοιχες απαιτήσεις κεφαλαιακής και πιστωτικής επάρκειας, κάθε συμμετέχων είναι ελεύθερος να προσχωρήσει στο πρώτο ή στο δεύτερο επίπεδο.

(21) Ο συμμετέχοντες στο δεύτερο επίπεδο θα ενεργούν ως αρχές πιστοποίησης και θα εκδίδουν πιστοποιητικά στους εταιρικούς πελάτες τους.

Γ. Οι συμφωνίες

Η συμφωνία LLC - Εταιρική διάρθρωση

(22) Τα δικαιώματα ψήφου των μετόχων της Identrus στη γενική συνέλευση υπολογίζονται κατ' αναλογία προς την αντίστοιχη συμμετοχή τους στο κεφάλαιο της Identrus. Αυτό συνεπάγεται ότι κάθε ιδρυτικός μέτοχος θα έχει λιγότερο από το 10 % των δικαιωμάτων ψήφου και ότι οι νέοι μέτοχοι θα έχουν λιγότερο από το 5 % καθένας. Όλα τα θέματα που υποβάλλονται σε ψηφοφορία μεταξύ των μετόχων εγκρίνονται ή συμφωνούνται με τη συναίνεση της πλειοψηφίας. Εάν σε μια ψηφοφορία δεν επιτευχθεί η συμφωνία της πλειοψηφίας, τούτο σημαίνει ότι δεν υπάρχει η απαιτούμενη συναίνεση.

(23) Από τις ανωτέρω διατάξεις συνάγεται ότι οι μέτοχοι της Identrus δεν ασκούν από κοινού τον έλεγχο της εμπορικής πολιτικής της εταιρείας.

(24) Οι συμμετέχοντες στο σύστημα Identrus δεν θα απαιτείται να συμμετέχουν στο κεφάλαιο της Identrus. Την ιδιότητα του συμμετέχοντος στο σύστημα θα μπορεί να αποκτά κάθε επιχείρηση που πληροί τα αναφερόμενα στην αιτιολογική σκέψη 14 κριτήρια.

(25) Όλοι οι συμμετέχοντες, συμπεριλαμβανομένων των μερών, μπορούν ελεύθερα να συμμετέχουν σε άλλα συστήματα παροχής υπηρεσιών πιστοποίησης.

Δικαιώματα και υποχρεώσεις των μετόχων και των συμμετεχόντων (κανόνες λειτουργίας)

(26) Οι μέτοχοι της Identrus έχουν τα ίδια δικαιώματα και τις ίδιες υποχρεώσεις όσον αφορά την έκδοση πιστοποιητικών όπως όλοι οι άλλο συμμετέχοντες στο σύστημα και συνάπτουν τις ίδιες "συμφωνίες συμμετοχής" με την Identrus όσον αφορά τους όρους συμμετοχής τους. Ωστόσο, οι μέτοχοι υποχρεούνται να συμμετέχουν ενεργά στο σύστημα Identrus, ενώ η συμφωνία LLC απαιτεί από κάθε μέτοχο να ασκεί τις δραστηριότητες πιστοποίησης, καταχώρισης και διαχείρισης κινδύνου με βάση τα πρότυπα του συστήματος Identrus. Κατά συνέπεια, κάθε εισφορά στο κεφάλαιο της Identrus δεν θα είναι μια παθητική επένδυση, εφόσον κάθε μέτοχος θα υποχρεούται να παρέχει υπηρεσίες πιστοποίησης με βάση το σύστημα Identrus.

Τιμολογιακή πολιτική

(27) Η Identrus έχει συσταθεί ως κερδοσκοπική εταιρεία και θα καθορίσει την τιμολογιακή της πολιτική ανάλογα. Η ίδια τιμολογιακή πολιτική θα εφαρμόζεται σε όλους τους συμμετέχοντες με βάση αντικειμενικά κριτήρια και τις αρχές της αποφυγής των διακρίσεων, ανεξάρτητα από το εάν είναι μέτοχοι ή συμμετέχοντες, σε οποιοδήποτε επίπεδο, στην Identrus. H Identrus σχεδιάζει να επιβάλλει τέλη μόνο στους συμμετέχοντες σχετικά με τις παρεχόμενες υπηρεσίες (τμήμα 6 των κανόνων λειτουργίας), και όχι στους πελάτες τους. Οι συμμετέχοντες θα είναι ελεύθεροι να επιβάλλουν στους πελάτες τους τις τιμές που θα καθορίζουν οι ίδιοι.

(28) Πελάτες της Identrus θα είναι οι συμμετέχοντες. Το σύστημα Identrus προϋποθέτει την πραγματοποίηση επενδύσεων, οι οποίες θα χρηματοδοτηθούν από τρεις πηγές εσόδων(12): 1. Οι συμμετέχοντες θα καταβάλουν εφάπαξ "τέλη ναύλωσης", τα οποία θα καλύψουν τα έξοδα της Identrus για τη διενέργεια δοκιμών διαλειτουργικότητας και για την πιστοποίηση της συμμόρφωσης με τις προδιαγραφές της υποδομής νέων συμμετεχόντων· 2. οι συμμετέχοντες θα καταβάλλουν "ετήσια συνδρομή" σχετικά τις υπηρεσίες επιβεβαίωσης και σύστασης εγγυήσεων αφ' ης στιγμής ένας συμμετέχων έχει χρησιμοποιήσει αυτές τις υπηρεσίες· 3. η τρίτη πηγή εσόδων της Identrus θα είναι ένα ad hoc τέλος, επιβαλλόμενο σε κάθε συναλλαγή.

V. ΣΧΕΤΙΚΗ ΑΓΟΡΑ

Α. Αγορές προϊόντος

(29) Το σύστημα Identrus θα παρέχει υπηρεσίες διασφάλισης της εμπιστοσύνης στις συναλλαγές, οι οποίες θα περιλαμβάνουν:

1. την εξακρίβωση της ταυτότητας του αποστολέα μηνύματος σε ψηφιακό δίκτυο·

2. την επαλήθευση της γνησιότητας μηνύματος που φέρει ηλεκτρονική υπογραφή·

3. την επιβεβαίωση ότι τα κλειδιά που χρησιμοποιήθηκαν για τη δημιουργία της υπογραφής και την επαλήθευση της δεν έχουν ανακληθεί·

4. τη διαχείριση του κινδύνου αμφισβήτησης από το δικαιούχο της εγκεκριμένης χρήσης της υπογραφής και

5. τον καθορισμό και τον έλεγχο της εφαρμογής κανόνων, πολιτικών, διαδικασιών, τεχνικών προδιαγραφών και συμφωνιών για τη λειτουργία του συστήματος.

(30) Χάρη στις υπηρεσίες αυτές, οι συμμετέχοντες στο σύστημα θα μπορούν με τη σειρά τους να παρέχουν σε τελικούς χρήστες υπηρεσίες επαλήθευσης γνησιότητας και άλλες συναφείς υπηρεσίες διασφάλισης των ηλεκτρονικών συναλλαγών. Οι υπηρεσίες του συστήματος Identrus θα μπορούν να χρησιμοποιούνται σε διαφόρων ειδών συναλλαγές - ουσιαστικά σε κάθε συναλλαγή που διενεργείται μέσω ηλεκτρονικού δικτύου, στην οποία ένα ή και τα δύο μέρη απαιτούν υψηλό βαθμό βεβαιότητας όσον αφορά την ταυτότητα του άλλου μέρους. Οι συναλλαγές μπορούν να είναι χρηματοπιστωτικές ή εμπορικές, όπως αγορές ή πωλήσεις αγαθών ή χρηματοπιστωτικών μέσων, σε παγκόσμιο δυνητικά επίπεδο. Η χρήση τεχνικών εφαρμογών που επιτρέπουν την πραγματοποίηση αυτών των ηλεκτρονικών συναλλαγών δεν μπορεί να εξασφαλίσει με βεβαιότητα την ταυτότητα του χρήστη. Κατά συνέπεια, είναι αναγκαία η ύπαρξη αρχών πιστοποίησης για την έκδοση ψηφιακών πιστοποιητικών που θα συνδέουν με βεβαιότητα μια συγκεκριμένη ταυτότητα με μια ορισμένη εφαρμογή.

(31) Συνεπώς, οι κοινοποιηθείσες συμφωνίες θα αφορούν δύο τουλάχιστον χωριστές αγορές: 1. την αγορά για την παροχή σε αρχές πιστοποίησης υπηρεσιών διασφάλισης των συναλλαγών, και 2. σε επόμενο στάδιο, την αγορά για την παροχή υπηρεσιών διασφάλισης των συναλλαγών από αρχές πιστοποίησης σε τελικούς χρήστες του τομέα των επιχειρήσεων. Καμία από τις δύο αγορές δεν έχει ακόμη αναπτυχθεί επαρκώς, ενώ επίσης δεν έχει δοκιμαστεί η εμπιστοσύνη των καταναλωτών.

Παροχή υπηρεσιών διασφάλισης των συναλλαγών σε αρχές πιστοποίησης

(32) Η Identrus θα δραστηριοποιείται στο σχεδιασμό και τη λειτουργία της υποδομής που θα χρησιμοποιούν οι χρηματοπιστωτικοί οργανισμοί για να διαχειρίζονται τους κινδύνους που σχετίζονται με την εξακρίβωση της ταυτότητας των αποστολέων ηλεκτρονικών μηνυμάτων και την επαλήθευση της γνησιότητας των μηνυμάτων. Θα επιτελεί το ρόλο της ως βασική αρχή πιστοποίησης και θα καθορίσει ένα σύνολο κανόνων λειτουργίας που θα διέπουν την έκδοση πιστοποιητικών γνησιότητας από τους συμμετέχοντες, καθώς και τη χρήση των πιστοποιητικών αυτών.

Υπηρεσίες επαλήθευσης γνησιότητας

(33) Τόσο οι συμμετέχοντες στο πρώτο επίπεδο, όσο και οι συμμετέχοντες στο δεύτερο επίπεδο του συστήματος Identrus θα παρέχουν άμεσα υπηρεσίες ψηφιακής πιστοποίησης σε εταιρικούς τελικούς χρήστες, κατά τρόπο που να τους επιτρέπει να διενεργούν εμπορικές συναλλαγές μέσω ανοικτών ηλεκτρονικών δικτύων.

Β. Γεωγραφικές αγορές

(34) Οι υπηρεσίες και στις δύο σχετικές αγορές προϊόντος παρέχονται σε παγκόσμιο επίπεδο επιτρέποντας τη διενέργεια διεθνών συναλλαγών μεταξύ επιχειρήσεων. Κατά συνέπεια, η σχετική γεωγραφική αγορά είναι η παγκόσμια αγορά για τις εν λόγω υπηρεσίες.

VI. ΔΙΑΡΘΡΩΣΗ ΤΗΣ ΑΓΟΡΑΣ

Α. Η θέση των μερών στην αγορά

(35) Καθότι τα μέρη δεν δραστηριοποιούνται επί του παρόντος στις σχετικές αγορές, δεν διαθέτουν μερίδια αγοράς στα προαναφερόμενα τμήματα της αγοράς.

Β. Ανταγωνιστές των μερών

(36) Λόγω του αναπτυσσόμενου χαρακτήρα των εν λόγω αγορών, η Επιτροπή δεν έχει διαμορφώσει πλήρη εικόνα της κατάστασης του ανταγωνισμού στις αγορές αυτές και της ανταγωνιστικής θέσης των μελλοντικών ανταγωνιστών των μερών. Ωστόσο, τα μέρη υπέδειξαν ορισμένους ανταγωνιστές που είτε δραστηριοποιούνται είτε δεν δραστηριοποιούνται ακόμη στην αγορά, μεταξύ των οποίων συγκαταλέγονται η American Bankers Association (ABAecom), η SWIFT, η VISA και η MasterCard.

(37) Επιπλέον, λόγω της ταχείας αύξησης της ζήτησης για υπηρεσίες επαλήθευσης γνησιότητας και των συναφών ευκαιριών κέρδους, που ευνοούνται, μεταξύ άλλων, από την αναφερομένη στην αιτιολογική σκέψη 8 πρωτοβουλία e-Europe της Επιτροπής, η Identrus θα αντιμετωπίσει τουλάχιστον πολυάριθμους δυνητικούς ανταγωνιστές, όπως ταχυδρομικές αρχές, προμηθευτές τεχνολογιών, τηλεπικοινωνιακούς φορείς και ειδικές κλαδικές πρωτοβουλίες. Μολονότι δεν θα επιτύχουν όλα αυτά τα δυνητικώς ανταγωνιζόμενα συστήματα, όσα επιτύχουν θα ασκήσουν σαφώς ανταγωνιστική πίεση στην Identrus.

VII. ΠΑΡΑΤΗΡΗΣΕΙΣ ΤΡΙΤΩΝ

(38) Μετά τη δημοσίευση της ανακοίνωσης σύμφωνα με το άρθρο 19 παράγραφος 3 του κανονισμού αριθ. 17(13), τρεις ενδιαφερόμενοι υπέβαλαν παρατηρήσεις στην Επιτροπή σχετικά με την Identrus. Οι παρατηρήσεις αυτές αφορούσαν κυρίως το κατά πόσον το σύστημα Identrus είναι ανοικτό σε δυνητικούς συμμετέχοντες, τα πρότυπα του συστήματος και τη διαλειτουργικότητά του με άλλα παρόμοια συστήματα.

(39) Εν γένει, τα μέρη που υπέβαλαν παρατηρήσεις εξέφρασαν ανησυχίες για την πιθανή εμφάνιση φαινομένων συγκέντρωσης λόγω της δημιουργίας του συστήματος Identrus. Διατυπώθηκαν ποικίλες ανησυχίες, από τον κίνδυνο "δημιουργίας ενός τεχνολογικού καρτέλ" μέχρι τη "διατάραξη της ισορροπίας του ανταγωνισμού" στην αναδυόμενη αγορά ηλεκτρονικών υπηρεσιών επαλήθευσης γνησιότητας.

(40) Όλες οι παρατηρήσεις που ελήφθησαν εξετάστηκαν προσεκτικά και διαπιστώθηκε ότι η ίδια είχε ήδη διατυπώσει τις εκφρασθείσες ανησυχίες και τις είχε συζητήσει ενδελεχώς με τα μέρη, λαμβάνοντας ικανοποιητικές απαντήσεις, όπως διευκρινίζεται στις αιτιολογικές σκέψεις 41 έως 53. Συνεπώς, οι ανωτέρω παρατηρήσεις δεν επηρέασαν την ευνοϊκή θέση της Επιτροπής όσον αφορά τις κοινοποιηθείσες συμφωνίες όπως διατυπώνεται στην ανακοίνωση σύμφωνα με το άρθρο 19 παράγραφος 3.

VIII. ΑΡΘΡΟ 81 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ ΕΚ ΚΑΙ ΑΡΘΡΟ 53 ΠΑΡΑΓΡΑΦΟΣ 1 ΤΗΣ ΣΥΜΦΩΝΙΑΣ EOX

Α. Εφαρμογή του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ στις συμφωνίες ίδρυσης του συστήματος Identrus

(41) Μέσω των κοινοποιηθεισών συμφωνιών τα μέρη ίδρυσαν εταιρεία η οποία δεν υπόκειται στον κοινό έλεγχο των μετόχων της. Ωστόσο, η συμφωνία ίδρυσης μιας εταιρείας δεν περιορίζει αφ' εαυτής τον ανταγωνισμό κατά την έννοια του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ(14).

(42) Ωστόσο κατόπιν παρατηρήσεων τρίτων οι οποίοι εξέφρασαν την ανησυχία τους για τον κίνδυνο εμφάνισης φαινομένων αποκλεισμού λόγω του συστήματος Identrus, εξετάστηκαν οι συνέπειες της δημιουργίας της Identrus στις σχετικές αγορές προϊόντος και διαπιστώθηκε ότι δεν υφίσταται τέτοιος κίνδυνος.

Απουσία κινδύνου συντονισμού

(43) Η Identrus θα ασκεί δραστηριότητες σε μια νέα, αναπτυσσόμενη και αναδυόμενη αγορά. Η έλευση και η ευρεία διάδοση του Διαδικτύου, καθώς και το γεγονός ότι η πρόσβαση σε αυτό και η χρήση του ελέγχονται από μια πλειάδα ατόμων, κατέστησε απαραίτητη την ανάπτυξη συστημάτων για την αποτροπή της μεταβίβασης μη εγκεκριμένων, δολίων ή αλλοιωμένων μηνυμάτων. Οι νεοεισερχόμενοι στις εν τη γενέσει αγορές ηλεκτρονικού εμπορίου υφίστανται έντονες πιέσεις από εταιρικούς πελάτες προκειμένου να μεριμνήσουν για την ασφάλεια των συναλλαγών τους. Η συνεργασία των μερών περιορίζεται στη δημιουργία του συστήματος Identrus, το οποίο θα αποτελεί μια κοινή πλατφόρμα για την παροχή βασικών υπηρεσιών πιστοποίησης. Τα μέρη δεν θα επεκτείνουν τη συνεργασία τους στην αγορά παροχής υπηρεσιών πιστοποίησης και επαλήθευσης γνησιότητας σε τελικούς χρήστες ούτε στον τομέα παροχής χρηματοπιστωτικών και τραπεζικών υπηρεσιών, όπου θα παραμείνουν ανεξάρτητοι ανταγωνιστές.

(44) Η επιτυχία ενός συστήματος πιστοποίησης βασίζεται στη διαλειτουργικότητά του με άλλα παρόμοια συστήματα.

(45) Οι κανόνες λειτουργίας επιτρέπουν στους συμμετέχοντες στο σύστημα Identrus να δημιουργήσουν διαλειτουργική υποδομή που παρέχει τη δυνατότητα λειτουργίας εφαρμογών ηλεκτρονικού εμπορίου σε εγχώριο και διασυνοριακό επίπεδο. Ωστόσο, κάθε συμμετέχων θα αναπτύξει ανεξάρτητα τις εφαρμογές αυτές.

Ανοικτή πρόσβαση στο σύστημα

(46) Επιπλέον, οι εφαρμοζόμενες πολιτικές σε ό,τι αφορά τη φήμη και τη σύσταση εγγυήσεων είναι σημαντικές για τις υπηρεσίες διασφάλισης των συναλλαγών, όπως οι υπηρεσίες επαλήθευσης της γνησιότητας. Στο πλαίσιο αυτό, τα πλέον σημαντικά κριτήρια για τη συμμετοχή τρίτων στο κεφάλαιο της Identrus είναι αντικειμενικά και μέσω της εφαρμογής τους η Identrus δεν θα χρειάζεται να αξιολογεί και να προσδιορίζει την ποιότητα των δυνητικών συμμετεχόντων. Συνεπώς, οι κοινοποιηθείσες συμφωνίες δεν αναμένεται να επηρεάσουν την ανταγωνιστική θέση τρίτων, καθότι η πρόσβαση στις υποδομές του συστήματος Identrus είναι ανοικτή σε όλους όσοι πληρούν τα αναφερθέντα στην αιτιολογική σκέψη 14 αντικειμενικά κριτήρια. Η Identrus δεν έχει κανένα λόγο να αποκλείσει δυνητικούς συμμετέχοντες, δεδομένου ότι το σύστημα Identrus είναι σχεδιασμένο κατά τρόπον ώστε να προσελκύει όσο τον δυνατόν περισσότερους συμμετέχοντες. Τα έσοδα της Identrus αυξάνονται αναλογικά με τον αριθμό των συναλλαγών ηλεκτρονικού εμπορίου που καλύπτει το σύστημα Identrus.

(47) Οι τελικοί χρήστες θα επωφεληθούν από την ύπαρξη του πρόσθετου συστήματος που θα δημιουργήσει η Identrus. Τα γενικότερα οφέλη του συστήματος για την ελεύθερη κυκλοφορία των προϊόντων στην εσωτερική αγορά δεν πρέπει επίσης να υποτιμώνται. Το σύστημα επαλήθευσης της γνησιότητας θα χρησιμοποιείται σε ποικίλες περιπτώσεις, γεγονός που θα οδηγήσει στη δημιουργία άλλων προϊόντων και υπηρεσιών, με αποτέλεσμα την αύξηση της ανταγωνιστικότητας, του επιπέδου εμπιστοσύνης, ασφάλειας και ποιότητας που απαιτείται από την εξέλιξη της αγοράς.

Ανταγωνιστικές πιέσεις

(48) Όπως αναφέρεται στην αιτιολογική σκέψη 7, η ασφάλεια των χρηματοοικονομικών πράξεων μέσω του Διαδικτύου αποτελεί μια από τις βασικές ανησυχίες που επηρεάζουν την ευρεία ανάπτυξη του ηλεκτρονικού εμπορίου. Έχουν αναληφθεί πολλά σχέδια που αποσκοπούν στην ανάπτυξη εφαρμογών Διαδικτύου για την αντιμετώπιση αυτών των ανησυχιών. Ορισμένοι ανταγωνιστές έχουν ήδη ανακοινώσει τη συγκρότηση συστημάτων πιστοποίησης παρόμοιων με το σύστημα που σκοπεύει να δημιουργήσει η Identrus.

(49) Τα μέρη ανέφεραν ότι μεταξύ των βασικών μελλοντικών ανταγωνιστών της Identrus περιλαμβάνονται η American Bankers Association (ABAecom), η οποία παρέχει παγκόσμιες υπηρεσίες πιστοποίησης από την αρχή του 1999, η SWIFT (διεθνής εταιρεία παροχής υπηρεσιών στον τομέα των χρηματοοικονομικών πράξεων), η VISA και η MasterCard. H Identrus αντιμετωπίζει τον ανταγωνισμό όχι μόνο επιχειρήσεων του χρηματοπιστωτικού τομέα, αλλά και ταχυδρομικών αρχών, προμηθευτών τεχνολογιών, τηλεπικοινωνιακών φορέων και ειδικών κλαδικών πρωτοβουλιών με χαρακτήρα κάθετης οργάνωσης.

(50) Οι επιχειρήσεις του χρηματοπιστωτικού τομέα, οι ταχυδρομικές αρχές και οι τηλεπικοινωνιακοί φορείς, για παράδειγμα, κινούμενοι από την ανάγκη να δράσουν στις παραδοσιακές αγορές τους, έχουν ήδη προβεί σε ορισμένες από τις εφάπαξ επενδύσεις που απαιτούνται για την είσοδο στις εν λόγω αγορές. Συνεπώς, εκτιμάται ότι έχουν σε μεγάλο βαθμό τη δυνατότητα να εισέλθουν στις αγορές αυτές.

Απουσία αποκλειστικότητας

(51) Οι συμμετέχοντες στο σύστημα Identrus μπορούν ελεύθερα να συμμετέχουν σε κάθε άλλο ισοδύναμο σύσττιαα, εάν το επιθυμούν. Η απόφαση τους είναι εσωτερικό θέμα, που αφορά μόνο τον συμμμετέχοντα. Έτσι, η συμμετοχή δεν προκαλεί φαινόμενα αποκλεισμού. Η δυνατότητα επιλογής που παρέχεται στους συμμετέχοντες μπορεί να τονώσει τον ανταγωνισμό μεταξύ ανταγωνιζόμενων συστημάτων επαλήθευσης της γνησιότητας.

Απουσία δυσμενών συνεπειών στις αγορές εισροών

(52) Οι κοινοποιηθείσες σμφωνίες κατά πάσα πιθανότητα δεν θα επηρεάσουν τις αγορές των εισροών που είναι απαραίτητες στις εταιρείες οι οποίες δραστηριοποιούνται στις σχετικές αγορές. Μάλιστα, η Identrus δεν θα δραστηριοποιηθεί στην ανάπτυξη λογισμικού, απλώς θα καθορίσει τις προδιαγραφές, οι οποίες θα δοθούν δωρεάν στους συμμετέχοντες και στους προμηθευτές λογισμικού. Δεν υπάρχει υποχρέωση αποκλειστικότητας ως προς το ποιο βασικό λογισμικό θα χρησιμοποιηθεί και ως προς το ποιο λογισμικό μπορούν να επιλέξουν οι συμμετέχοντες. Στην πράξη, οι συμμετέχοντες μπορούν να απευθυνθούν σε διάφορους προμηθευτές, εφόσον αυτοί ανταποκρίνονται στα πρότυπα που θα αναπτύξει η Identrus. Οι συμμετέχοντες θα μπορούν να αλλάξουν προμηθευτή, εάν το επιθυμούν.

Συμπέρασμα

(53) Η δημιουργία του συστήματος Identrus δεν συνεπάγεται κίνδυνο αποκλεισμού, καθότι η κοινή επιχείρηση θα αντιμετωπίσει ανταγωνιστικές πιέσεις από ανταγωνιζόμενα συστήματα, στα οποία οι συμμετέχοντες είναι ελεύθεροι να προσχωρήσουν. Επιπλέον, δεν υφίστανται δυσμενείς συνέπειες στις αγορές εισροών. Συνεπώς, οι συμφωνίες σύστασης της Identrus δεν υπάγονται στο άρθρο 81 παράγραφος 1 της συνθήκης ΕΚ και το άρθρο 53 παράγραφος 1 της συμφωνίας ΕΟΧ.

Β. Εφαρμογή του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ στη ρήτρα που αφορά τη γενική απαγόρευση της εκχώρησης των μετοχικών μεριδίων των μελών

(54) Το άρθρο 9.1 της συμφωνίας LLC προβλέπει τη γενική απαγόρευση της εκχώρησης των μετοχικών μεριδίων των μελών. Τα μερίδια αυτά πρέπει πρώτα να προσφερθούν στην ίδια την Identrus ή σε άλλα μέλη προτού προσφερθούν σε τρίτους (βλέπε άρθρο 9.3 της συμφωνίας LLC). Μολονότι οι μέτοχοι έχουν το δικαίωμα να καθορίσουν τους κανόνες λειτουργίας του συστήματος, κανένα μεμονωμένο μέλος δεν μπορεί να επιβληθεί στο σύστημα, καθότι τα επιμέρους δικαιώματα ψήφου δεν υπερβαίνουν το 15 %.

(55) Κατά το μέτρο που η ανωτέρω ρήτρα συνιστά περιορισμό του ανταγωνισμού στην αγορά ανταλλαγής μετοχικού κεφαλαίου, ο περιορισμός δεν είναι αισθητός.

Γ. Συμπεράσματα ως προς τη δυνατότητα εφαρμογής του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας EOX

(56) Ούτε οι κοινοποιηθείσες συμφωνίες ούτε η ρήτρα σχετικά με τη γενική απαγόρευση της εκχώρησης μετοχικών μεριδίων των μελών έχουν ως αποτέλεσμα την παρεμπόδιση, τον περιορισμό ή τη στρέβλωση του ανταγωνισμού στην οριζόμενη στις αιτιολογικές σκέψεις 29 έως 34 σχετική αγορά. Συνεπώς, οι συμφωνίες δεν εμπίπτουν στο πεδίο εφαρμογής του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Βάσει των πραγματικών περιστατικών που έχει στη διάθεση της, η Επιτροπή διαπιστώνει ότι δεν συντρέχει λόγος παρέμβασης της βάσει του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ όσον αφορά τις κοινοποιηθείσες σμφωνίες σχετικά με τη δημιουργία του συστήματος Identrus.

Άρθρο 2

Η παρούσα απόφαση απευθύνεται στους κατωτέρω:

1. ABN AMRO Services Company, Inc. 200 West Monroe Street Chicago - Illinois 60606 USA

2. BA interactive Services Holding Company, Inc. 425 First Street San Francisco - California 94105 USA

3. Barclays Electronic Commerce Holdings, Inc. 222 Broadway New York - NY 10038 USA

4. Bayerische Hypo- und Vereinsbank AG Am Tucherpark 16 D - 80538 München

5. The Chase Manhattan Bank 270 Park Avenue - 44th Floor New York - NY 10017 USA

6. Citibank Strategic Technology 153 East 53rd Street New York - NY 10043 USA

7. Deutsche Bank AG Taunusanlage 12 D - 60325 Frankfurt a. M

8. Pyramid Ventures, Inc 130 Liberty Street New York - NY 10006 USA

9. Identrus LLC 140 East 45th Street - 16th Floor New York - NY 10017 USA.

Βρυξέλλες, 31 Ιουλίου 2001.

Για την Επιτροπή

Mario Monti

Μέλος της Επιτροπής

(1) EE 13 της 21.2.1962, σ. 204/62.

(2) ΕΕ L 148 της 15.6.1999, σ. 5.

(3) ΕΕ C 231 της 11.8.2000, σ. 5.

(4) Αρχές πιστοποίησης είναι φορείς ή φυσικά ή νομικά πρόσωπα που εκδίδουν ψηφιακά πιστοποιητικά για συναλλαγές ηλεκτρονικού εμπορίου.

(5) Από την υποβολή της κοινοποίησης, τα ακόλουθα μέρη απέκτησαν συμμετοχές στο κεφάλαιο της Identrus: Australia New Zealand Banking Group, Banco Santander Central Hispano, Bank of Tokyo/Mitsubishi, Banque Nationale de Paris, Caisse Nationale de Credit Agricole, CIBC WMC Inc., HSBC Financial Services Corporation, Industrial Bank of Japan, National Australia Bank, Royal Bank of Scotland, Sanwa Technology Services, Inc., Societé Générate, και Wells Fargo. Συνεπώς, οι μέτοχοι έχουν ήδη φθάσει τους 21 και το μερίδιο κάθε μετόχου είναι μικρότερο του 8 %. Σύμφωνα με την αίτηση για αρνητική πιστοποίηση των μερών, ο προβλεπόμενος τελικός αριθμός των μετόχων δεν πρέπει να υπερβαίνει κατά πολύ τους 20.

(6) COM(97) 157 τελικό.

(7) ΕΕ L 13 της 19.1.2000, σ. 12.

(8) ΕΕ L 275 της 27.10.2000, σ. 39.

(9) ΕΕ L 178 της 17.7.2000, σ. 1.

(10) Η πρωτοβουλία e-Europe είναι ένα διετές σχέδιο δράσης με στόχο να αποκτήσουν όλοι οι πολίτες της Κοινότητας πρόσβαση σε υπηρεσίες και εφαρμογές βασιζόμενες στην τεχνολογία της πληροφορίας και των επικοινωνιών (Information and Communications Technology-ICT). (βλέπε http//europa.eu.int/information society/eeurope/index en.htm).

(11) Λόγω της διάρθρωσής της, η ίδια η Identrus μπορεί να επιβλέπει περιορισμένο μόνο αριθμό συμμετεχόντων σχετικά με τις απαιτήσεις για την παροχή υπηρεσιών διασφάλισης των συναλλαγών σε τελικούς χρήστες. Ως εκ τούτου, η Identrus θεσπίζει ένα σύστημα μεταβίβασης αρμοδιοτήτων, στο πλαίσιο του οποίου οι συμμετέχοντες στο πρώτο επίπεδο ασκούν δραστηριότητες παρακολούθησης των συμμετεχόντων στο δεύτερο επίπεδο. Η ίδια η Identrus δεν θα εκδίδει ψηφιακά πιστοποιητικά απευθείας στους συμμετέχοντες στο δεύτερο επίπεδο ούτε στους τελικούς χρήστες.

(12) Οι συμμετέχοντες στο δεύτερο επίπεδο προβλέπεται να καταβάλλουν μόνο το 50 % των "τελών ναύλωσης" και της ετήσιας συνδρομής που θα καταβάλλουν οι συμμετέχοντες στο πρώτο επίπεδο. Επιπλέον, οι συμμετέχοντες στο πρώτο επίπεδο που έχουν συνεισφέρει στο κεφάλαιο της Identrus απαλλάσσονται από τα "τέλη ναύλωσης", καθότι η συνεισφορά αυτή υπερβαίνει κατά πολύ το ποσό των "τελών ναύλωσης".

(13) Βλέπε υποσημείωση 3.

(14) Βλέπε απόφαση 1999/242/ΕΚ της Επιτροπής στην υπόθεση αριθ. IV/36.237 - TPS, (EE L 90 της 2.4.1999, σ. 6), αιτιολογική σκέψη 91.